જો અંતરમાં શુભ અને શુદ્ધ વિચાર અને ભાવની ધારા ચાલુ થાય, તે ચિંતન ગાઢું તેમજ સૂક્ષ્મ બને તો આત્માના અસંગ અવિચળ અક્ષય સ્વરૂપની અનંત શક્તિ જાગી ઊઠે. તે આત્મા ભલે એકલો છે પણ તેની ચેતના વિશ્વવ્યાપક છે. આવી જ્ઞાનની સુદ્રઢ અખંડતામાં બિરાજેલા નમિ રાજર્ષિને દેવો વિપ્રનું સ્વરૂપ લઇ ચકાસવા આવે છે. તેઓ કહે છે કે, 'હે નમિ રાજર્ષિ, તમારું સામ્રાજ્ય, તમારા નગરો, મહેલો, પ્રજા બધું ભડકે બળી રહ્યું છે, તેઓને તમારી જરૂર છે, તમે હમણાં જ અમારી સાથે ચાલો'. ત્યારે માથું હલાવીને ના પાડતા નમિ રાજર્ષિ કહે છે કે, "તેમાનું કશુંએ મારું નથી, મારું જે છે એ મારી પાસે છે."